Rådets fælles aktion

af 19. december 2001

om udnævnelse af Den Europæiske Unions særlige repræsentant, der skal varetage hvervet som koordinator for stabilitetspagten for Sydøsteuropa

(2001/915/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14 og artikel 18, stk. 5, og

ud fra følgende betragtninger:

(1) Rådet vedtog den 14. december 2000 fælles aktion 2000/793/FUSP om udnævnelse af Den Europæiske Unions særlige repræsentant, der skal varetage hvervet som koordinator for stabilitetspagten for Sydøsteuropa, og om ophævelse af fælles aktion 1999/523/FUSP(1). Denne fælles aktion udløber den 31. december 2000.

(2) Mandatet bør forlænges for den særlige repræsentant, og der bør udnævnes en efterfølger for Bodo Hombach.

(3) Rådet vedtog den 19. november 2001 konklusioner om Den Europæiske Unions stilling til de fremtidige retningslinjer for stabilitetspagten.

(4) Rådet vedtog den 30. marts 2000 retningslinjer vedrørende fremgangsmåden for udnævnelse af og administrative ordninger for Den Europæiske Unions særlige repræsentanter -

VEDTAGET FØLGENDE FÆLLES AKTION:

Artikel 1

Erhard BUSEK udnævnes til Den Europæiske Unions særlige repræsentant, der skal varetage hvervet som særlig koordinator for stabilitetspagten for Sydøsteuropa, i det følgende benævnt "særlig repræsentant", efter de nærmere bestemmelser i punkt 13 i stabilitetspagtsdokumentet.

Artikel 2

1. Den særlige repræsentant udfører følgende opgaver, der er fastlagt i stabilitetspagten for Sydøsteuropa:

- fremme gennemførelsen af pagtens mål i de enkelte lande og mellem disse indbyrdes

- varetage formandskabet for Det Regionale Sydøsteuropapanel

- oprette og opretholde nær kontakt med alle pagtens deltagere og facilitatorstater, -organisationer og -institutioner samt med relevante regionale initiativer og organisationer

- aflægge regelmæssige situationsrapporter til formandskabet for Organisationen for Sikkerhed og Samarbejde i Europa (OSCE) efter dennes procedurer på vegne af Det Regionale Sydøsteuropapanel

- deltage i Styringsgruppen på Højt Plan vedrørende Donorkoordinationsprocessen

- samarbejde snævert med alle Den Europæiske Unions institutioner for at fremme Den Europæiske Unions rolle i pagten i overensstemmelse med punkt 18, 19 og 20 i dokumentet vedrørende denne pagt

- den mødes regelmæssigt og efter behov med formændene for arbejdspanelerne for at sikre den overordnede koordination

- varetage sekretariatsfunktionen for Sydøsteuropapanelet og for de tre arbejdspaneler.

2. Den særlige repræsentant foretager som led i sine opgaver i samråd med pagtens deltagere en evaluering af de nuværende aktiviteter og arbejdsmetoder ifølge pagten og aflægger senest i marts 2002 rapport til Rådet med forslag til forbedringer. Den særlige repræsentant opfordres også til som led i de prioriteter, som det regionale panel fastlagde den 28. juni 2001, at opstille en liste over prioriterede aktioner for alle arbejdspanelerne for 2002.

Artikel 3

Den Europæiske Union bistår sin særlige repræsentant i dennes udførelse af hvervet som særlig koordinator ved at tildele den pågældende de nødvendige personalemæssige og logistiske midler i overensstemmelse med denne fælles aktion.

Den Europæiske Union forventer af de øvrige deltagere i stabilitetspagten for Sydøsteuropa, at de ligeledes bidrager til den særlige repræsentants funktioner.

Artikel 4

Den særlige repræsentant skal have nær kontakt med den høje repræsentants kontor i Bosnien-Hercegovina og med De Forenede Nationers civile administration i Kosovo.

Artikel 5

1. Det finansielle referencegrundlag til dækning af aktionsudgifterne i forbindelse med den særlige repræsentants mission udgør 1420290 EUR i 2002.

2. Det beløb, der er nævnt i stk. 1, anvendes til at finansiere driftsudgifterne for hovedkontoret i Bruxelles for stabilitetspagten for Sydøsteuropa i den pågældende periode.

3. Udgifter, der finansieres med det i stk. 1 fastsatte beløb, forvaltes i overensstemmelse med Fællesskabets budgetprocedurer og -regler.

4. Bestemmelserne om forvaltningen af aktionsudgifterne fastsættes i en kontrakt mellem den særlige repræsentant og Kommissionen.

Artikel 6

1. Den særlige repræsentant indgår en kontrakt med Rådet.

2. Den særlige repræsentant har ansvaret for gennemførelsen af sit mandat, herunder for sammensætningen af sit hold, i samråd med formandskabet, der bistås af generalsekretæren/den højtstående repræsentant, idet Kommissionen tilknyttes fuldt ud.

3. Medlemsstaterne og Den Europæiske Unions institutioner kan foreslå udstationering af medarbejdere til at arbejde sammen med den særlige repræsentant. Udgifter til vederlag til medarbejdere, der udstationeres af en medlemsstat eller en institution i Den Europæiske Union til den særlige repræsentant, afholdes af henholdsvis den pågældende medlemsstat eller institution i Den Europæiske Union.

4. Alle A-stillinger, der skal besættes, offentliggøres i medlemsstaterne og i Den Europæiske Unions institutioner og besættes af de bedst kvalificerede ansøgere.

5. De privilegier, immuniteter og yderligere garantier, der er nødvendige for, at den særlige repræsentant og dennes medarbejdere kan opfylde og afvikle mandatet uhindret, fastlægges i samarbejde med parterne. Medlemsstaterne og Kommissionen skal yde den fornødne støtte med henblik herpå.

Indkøb eller leje af udstyr, inventar og lokaler til kontoret i Bruxelles for stabilitetspagten for Sydøsteuropa foretages på De Europæiske Fællesskabers vegne og for disses regning.

6. Formandskabet, Kommissionen og/eller medlemsstaterne yder relevant logistisk støtte i regionen.

Artikel 7

Den særlige repræsentant refererer direkte til generalsekretæren/den højtstående repræsentant. Han er ansvarlig over for denne for så vidt angår de administrative udgifter, han afholder i forbindelse med sin virksomhed.

Artikel 8

1. Den særlige repræsentant forelægger gennem generalsekretæren/den højtstående repræsentant Rådet regelmæssige rapporter enten på eget initiativ eller på anmodning. Disse rapporter sendes ligeledes til Kommissionen.

2. Gennemførelsen af denne fælles aktion tages løbende op til vurdering, især under hensyn til udviklingen i og sammenhængen med Den Europæiske Unions øvrige bidrag til regionen.

Artikel 9

Den Europæiske Unions holdning inden for rammerne af stabilitetspagten for Sydøsteuropa fastlægges i overensstemmelse med de retningslinjer, Rådet har vedtaget.

Artikel 10

Denne fælles aktion træder i kraft den 1. januar 2002.

Den anvendes indtil den 31. december 2002.

Artikel 11

Denne fælles aktion offentliggøres i EF-Tidende.

Udfærdiget i Bruxelles, den 19. december 2001.

På Rådets vegne

A. Neyts-Uyttebroeck

Formand

(1) EFT L 318 af 16.12.2000.